Obavijestiti učenike:

GRUPA VRŠNJAKA POMAGAČA

U našoj se školi u sklopu Programa “Stop nasilju među djecom” organizira i program učeničke grupe podrške pod nazivom “Vršnjaci pomagači”. Cilj ovog programa je promicanje suradnje i brižnosti, međusobnog uvažavanja i prijateljstva.

Ukupno će se održati pet radionica. Na radionicama ćete bolje upoznati sebe i druge, naučiti surađivati s drugima, naučiti kako se zauzeti za sebe i druge. Voditelji radionica bit će socijalna pedagoginja i psihologinja škole.

Nakon održanih radionica grupa će se nastaviti sastajati prema planu koji će dogovoriti s voditeljima. Voditelji će pratiti rad grupe i pomoći im ostvarivati dogovorene zadatke i aktivnosti koji se sastoje u pomaganju i podršci kolegama i kolegicama u razredu i školi. U program će biti uključena po dva učenika iz svakog razreda. Važno je da se jave oni među vama koji to zaista žele, a smatraju se osobama koje poštuju razlike među ljudima, ne podnose nasilno ponašanje, za svoje ideje se bore razgovorom i nenasilnim ponašanjem. Razmislite kako vi vidite sebe i svoje ponašanje. Možete i s nekim bliskim prijateljem provjeriti kako vas drugi vide.

Voditelji će obavijestiti roditelje onih među vama koji će biti uključeni u rad grupe i tražiti njihovo dopuštenje da dolazite na dogovorene sastanke.

Napomena za razrednike:

* vršnjaci pomagači bi trebali biti učenici koji su strpljivi, tolerantni, empatični, spremni pomoći drugima
* ne smiju biti djeca koja su zlostavljana ili koja se nasilno ponašaju prema drugoj djeci (s tim učenicima će stručni suradnici raditi individualno/grupno zavisno o procjeni potreba)